b'\n_START_ARTICLE_\nMeksikos institucin\xc4\x97 revoliucin\xc4\x97 partija\n_START_SECTION_\nIstorija\n_START_PARAGRAPH_\nNacionalin\xc4\x97s revoliucijos partija (PNR, Partido Nacional Revolucionario) buvo \xc4\xafkurta 1917 m. Jos iniciatyva 1918 m. buvo \xc4\xafkurta Meksikos regionin\xc4\x97 darbinink\xc5\xb3 konfederacija. 1929 m. PNR tapo partij\xc5\xb3 partija, apjungusia daugel\xc4\xaf politini\xc5\xb3 srovi\xc5\xb3. 1934 m. Meksikos prezidentu i\xc5\xa1rinktas PNR lyderis Lazaras Kardenas, atlik\xc4\x99s agrarin\xc4\x99 reform\xc4\x85 ir i\xc5\xa1dalin\xc4\x99s valstie\xc4\x8diams 18 mln. ha \xc5\xbeem\xc4\x97s, prad\xc4\x97j\xc4\x99s likviduoti nera\xc5\xa1tingum\xc4\x85, i\xc5\xa1pl\xc4\x97t\xc4\x99s mokykl\xc5\xb3 statyb\xc4\x85._NEWLINE_1936\xe2\x80\x931938 m. PNR buvo pertvarkyta \xc4\xaf Meksikos revoliucijos partij\xc4\x85 (PRM, Partido de la Revoluci\xc3\xb3n Mexicana), nuo 1946 m. pavadinta Institucine revoliucine partija (PRI)._NEWLINE_1937 m. buvo nacionalizuota dalis JAV ir Anglijos \xc4\xafmon\xc4\x97ms priklaususi\xc5\xb3 gele\xc5\xbeinkeli\xc5\xb3, 1938 \xe2\x80\x93 naftos \xc4\xafmon\xc4\x97s, d\xc4\x97l to paa\xc5\xa1tr\xc4\x97jo santykiai su \xc5\xa1iomis \xc5\xa1alimis. V\xc4\x97liau demokratin\xc4\x97s reformos buvo t\xc4\x99siamos._NEWLINE_1947 m. balso teis\xc4\x97 savivaldybi\xc5\xb3 rinkimuose, o 1953 m. ir visuose rinkimuose suteikta moterims. 1977 m. buvo atlikta institucin\xc4\x97 reforma, atv\xc4\x97rusi keli\xc4\x85 pliuralizmui. Dar viena rinkim\xc5\xb3 reforma atlikta 1988\xe2\x80\x931996 metais. Ta\xc4\x8diau stiprinant \xc5\xa1alies demokratin\xc4\x99 sistem\xc4\x85, pa\xc4\x8dios PRD \xc4\xaftaka \xc5\xbeymiai suma\xc5\xbe\xc4\x97jo. 2000 m. Senato rinkimuose laim\xc4\x97jo tik 51 viet\xc4\x85 i\xc5\xa1 128, 2003 m. parlamento rinkimuose gavo 224 vietas 491 vietos Kongrese. 2000 m. PRI kandidatas Franciskas Labastida O\xc4\x8doja pirm\xc4\x85 kart\xc4\x85 nuo 1928 m. pralaim\xc4\x97jo prezidento rinkimus Nacionalinio veikimo partijos (PAN) kandidatui Visentei Foksui Kesadai.\n_START_SECTION_\nStrukt\xc5\xabra\n_START_PARAGRAPH_\nPartija turi plat\xc5\xb3 pirmini\xc5\xb3 organizacij\xc5\xb3 tinkl\xc4\x85 visoje \xc5\xa1alyje. Partijos strukt\xc5\xabra atitinka Meksikos administracin\xc4\x99 strukt\xc5\xabra, pirmin\xc4\x97s, provincij\xc5\xb3 ir valstij\xc5\xb3 organizacijos yra pakankamai savaranki\xc5\xa1kos, keliant kandidatus \xc4\xaf savo lygmens vietin\xc4\x97s vald\xc5\xbeios atstovaujamuosius organus. Kasmetiniuose suva\xc5\xbeiavimuose renkamas partijos pirmininkas ir tik keli partijos vadovai buvo perrinkti antrai ar tre\xc4\x8diai kadencijai. \xc5\xa0alies prezidentu i\xc5\xa1rinktas partijos lyderis pretenduoti \xc4\xaf partijos lyderius nebegali._NEWLINE_Prie partijos veikia jaunimo organizacija Frente juvenil Revoliucionario, moter\xc5\xb3 Mujeres Priistas, vaik\xc5\xb3 organizacijos._NEWLINE_Socialist\xc5\xb3 Internacionalo konsultacin\xc4\x97 nar\xc4\x97 nuo 1996 m. rugs\xc4\x97jo 9 d., tikroji nar\xc4\x97 nuo 2003 m. spalio 27 d.'